b"\n_START_ARTICLE_\nSofia Adlersparre\n_START_SECTION_\nBiografia\n_START_PARAGRAPH_\nSofia Adlersparre era filla del matrimoni format per Axel Adlersparre, un noble luter\xc3\xa0 i governador d'\xc3\x96land, i Carolina von Arbin. Va demostrar talent per a pintar ja des de la infantesa. Va aprendre de C. F. Pedersen, i quan la seva fam\xc3\xadlia es va mudar a Estocolm l'any 1830, va ser educada pels artistes Carl Gustaf Qvarnstr\xc3\xb6m (1810-1867), Johan Gustaf Sandberg i Olof Johan S\xc3\xb6dermark (1790-1848)._NEWLINE_Va debutar l'any 1836 quan la princesa hereva, Josefina de Leuchtenberg, futura reina de Su\xc3\xa8cia, li va encarregar una pintura i li va presentar contactes \xc3\xbatils._NEWLINE_Adlersparre va realitzar diversos viatges per estudiar art a l'estranger: va viatjar a Alemanya, It\xc3\xa0lia i Fran\xc3\xa7a. Entre els anys 1839 i 1840, va aprendre del mestre Leon Coignet, a Par\xc3\xads, on a m\xc3\xa9s coneixeria Carl Wahlbom i Per Wickenberg. Despr\xc3\xa9s del seu retorn a Su\xc3\xa8cia, va obrir una escola de dibuix. Amalia Lindegren va ser alumna seva._NEWLINE_L'any 1845, la reina de Su\xc3\xa8cia va finan\xc3\xa7ar-li estudis a Par\xc3\xads. Entre els anys 1845 i 1846 va estudiar a Dresden, on es va veure inspirada pels artistes J. C. Dahl I Caspar David Friedrich i on va copiar quadres m\xc3\xa9s antics. Als anys 1851-1855 va rebre ajudes estatals per estudiar a Munic, Bolonya, Flor\xc3\xa8ncia i Roma. A Roma va ser membre de la col\xc3\xb2nia d'artistes suecs i va tenir contactes amb la col\xc3\xb2nia d'artistes alemanys i el moviment Natzar\xc3\xa8, en el qual es trobava Friedrich Overbeck. A m\xc3\xa9s, es va convertir al catolicisme i va pintar el papa Pius IX. Les seves pintures van reflectir el corrent estil\xc3\xadstic del romanticisme propi de l'era, encara que tamb\xc3\xa9 es va veure molt influ\xc3\xafda per l'artista renaixentista Rafael de Urbino (Raffaello Sanzio)._NEWLINE_L'any 1855 Adlersparre va realitzar una visita a Su\xc3\xa8cia, pa\xc3\xads en el qual es van exhibir els seus treballs, al palau Reial._NEWLINE_L'any 1862 va tornar permanentment a Su\xc3\xa8cia, on el Litterat\xc3\xb6rernas och Artisternas pensionsf\xc3\xb6rening li va assignar una pensi\xc3\xb3. Moriria poc despr\xc3\xa9s d'haver-ne rebut el primer pagament. Aquest mateix any la feminista Sophie Adlersparre, esposa del seu germ\xc3\xa0, va exigir que les dones pogueren d'estudiar art a la Reial Acad\xc3\xa8mia Sueca de les Arts amb les mateixes condicions que els homes. Aquesta demanda va ser rebuda l'any 1864."